# ***PISMA SVETI NEŽI PRAŠKI***

## ***Prvo pismo Neži Praški***

1Častiti in presveti devici, gospe Neži, hčerki odličnega in slavnega češkega kralja. 2Klara, nevredna dekla Jezusa Kristusa in nekoristna (prim. Lk 17,10) služabnica gospâ, ki so (prostovoljno) zaprte v samostanu sv. Damijana, povsod njena podložnica in dekla, se v vsem priporoča s posebnim spoštovanjem, ko ji želi, da bi dosegla slavo večne sreče (prim. Sir 50,5).

3Ko prihaja velik sloves o vašem svetem ravnanju in življenju ne samo do mene, ampak se je izredno razširil skoraj po vsem svetu, se močno veselim v Gospodu in se radujem (prim. Hab 3,18); 4a ne morem se veseliti tega samo jaz, marveč vsi, ki so in želijo biti v službi Jezusa Kristusa. 5Saj je jasno: Vi bi mogli bolj kakor drugi uživati blišč, časti in svetno dostojanstvo ter se v velikem slavju zakonito poročiti s slovitim vladarjem, kakor bi pristajalo vaši in njegovi odličnosti. 6Vendar ste zavrgli vse to in ste z vso dušo in z vsem srcem raje izvolili sveto uboštvo in telesno pomanjkanje, 7ko ste izbrali ženina še plemenitejšega rodu, Gospoda Jezusa Kristusa, ki bo vaše devištvo ohranil za vedno neomadeževano in nedotaknjeno.

8Ko ljubite njega, ste čisti,   
ko se ga dotikate, postanete čistejši;  
ko ga sprejemate, ostanete devica.  
9Kajti njegova sposobnost je večja,  
njegova plemenitost bolj vzvišena,   
pogled nanj lepši,  
ljubezen slajša   
in vsaka njegova ljubkost bolj očarljiva.  
10Že vas je objel s svojimi rokami,  
okrasil je vaše prsi z dragimi kamni  
in na ušesa vam je pritrdil neprecenljive bisere;  
11vso vas je obdal s sijajnimi in bleščečimi dragulji   
ter vas ovenčal z zlatim vencem,  
v katerega je vrezano znamenje svetosti (prim. Sir 45,14).

12Vi, predraga sestra, še več, visoko spoštovana gospa, vi ste nevesta, mati in sestra (prim. 2 Kor11,2; Mt 12,30) mojega Gospoda Jezusa Kristusa, 13odlikovana z bleščečo zastavo nedotaknjenega devištva in svetega uboštva! Zato pa se okrepite v sveti službi, ki ste jo začeli v gorečem hrepenenju po ubogem Križanem Jezusu. 14On je za vse nas prestal trpljenje na križu (prim. Heb 12,1) in nas rešil iz oblasti kneza teme (prim. Kol 1,13), ki nas je držala vklenjene v vezeh zaradi prestopka prvega človeka, ter nas spravil z Bogom Očetom.

15O blaženo uboštvo!  
Njim, ki ga ljubijo in se ga oklepajo,  
podarja večno bogastvo.  
16O sveto uboštvo!  
Tistim, ki se ga držijo in po njem hrepenijo,  
obljublja Bog nebeško kraljestvo (prim. Mt 5,3)  
in jim s trdno gotovostjo naklanja  
večno slavo in blaženo življenje.  
17O dobrotljivo uboštvo!  
Gospod Jezus Kristus,   
ki je vladal in vlada nebo in zemljo,  
ki je rekel in sta nastala (prim. Ps 32,9;148,5),  
se ga je oklenil bolj kakor česarkoli.

18Lisice imajo namreč brloge, je rekel, in ptice pod nebom gnezda, Sin človekov, to je Kristus, pa nima, kamor bi glavo položil (Mt 8,20), temveč je nagnil glavo in izdihnil (prim. Jn 19,30).

19Če je torej tolik in takšen Gospod, ki je prišel v naročje Device, hotel nastopati na svetu kot zaničevan, reven in ubog človek (prim. 2 Kor 8,9), 20da bi ljudje - ki so bili tako ubogi in revni, tako pogreznjeni v trpljenje zaradi prevelikega pomanjkanja nebeške hrane - postali v njem bogati v posesti nebeškega kraljestva, 21tedaj se silno radujte in veselite (prim. Hab 3,18), polni silnega duhovnega veselja in radosti. 22Bolj ste cenili prezir sveta kakor časti, uboštvo bolj ko časno bogastvo in bolj ko na zemlji ste zbirali zaklade v nebesih, 23kjer jih ne razje rja in jih ne uniči molj, kjer tatovi ne kopljejo in ne kradejo, zato boste prejeli veliko plačilo v nebesih (prim. Mt 6,20 in 5,12), 24in po pravici ste zaslužili, da vas kličejo sestra, nevesta in mati (prim. 2 Kor 11,2; Mt 12,50) Sina najvišjega Očeta in slavne Device.

25Prav gotovo veste - o tem sem trdno prepričana - da Gospod obljublja in daje nebeško kraljestvo (prim. Mt 5,3) samo ubogim; kajti če kdo ljubi časne stvari, izgubi sadove ljubezni. 26Nihče ne more služiti Bogu in mamonu; ali bo namreč enega ljubil in drugega sovražil, ali bo enemu služil in drugega zaničeval (prim. Mt 6,24). 27Oblečeni človek se ne more boriti z neoblečenim, kajti hitro je vržen na tla tisti, ki ga je mogoče za kaj prijeti. 28Ni mogoče biti slaven na svetu in potem s Kristusom kraljevati tam zgoraj. In prej bo velblod šel skozi šivankino uho, kakor bogatin v nebeško kraljestvo (prim. Mt 19,24). 29Zaradi tega ste vi odvrgli oblačila, to je zemeljsko bogastvo, da ne bi podlegli v boju in bi mogli vstopiti v nebeško kraljestvo po tesni poti in skozi ozka vrata (prim. Mt 7,13-14).

30Zares velika in hvale vredna zamenjava:  
zapustiti zemeljske dobrine zaradi nebeških;  
pridobiti si nebesa namesto zemlje;  
za eno samo stvar prejeti stokratno   
in imeti v posesti blaženo večno življenje (prim. Mt 19,29).

31Zato vašo prevzvišenost in svetost, kolikor morem v Kristusovi ljubezni (prim. Flp 1,8), ponižno prosim, da se utrdite in osrčite v njegovi sveti službi, 32napredujoč od dobrega k boljšemu, od ene kreposti do druge (prim. Ps 83,8), da bi vam on, kateremu služite z vsem hrepenenjem svojega srca, naklonil zaželeno nagrado.

33Rotim vas tudi v Gospodu, kolikor morem, da se mene, vaše služabnice, čeprav nekoristne (prim. Lk 17,10), in vseh drugih nam dragih sester, ki z mano prebivajo v samostanu, spominjate v svojih presvetih molitvah (prim. Rim 15,30), 34da bi z njihovo podporo mogle zaslužiti usmiljenje Jezusa Kristusa in skupno z vami uživati večno gledanje.

35Imejte se dobro v Gospodu. In molite zame (prim. 1 Tes 5,25).

## ***Drugo pismo Neži Praški***

1Hčerki Kralja kraljev, služabnici Gospoda gospodov (prim. Apd 19,16; 1 Tim 6,15), nad vse vredni nevesti Jezusa Kristusa in torej plemeniti kraljici, gospe Neži. 2Klara, nekoristna (prim. Lk 17,10) in nevredna dekla ubogih gospa, pošilja pozdrav z željo, da bi vedno živela v največjem uboštvu.

3Zahvaljujem se delivcu milosti, od katerega, kakor verujemo, prihaja vsak dober dar in vsako popolno darilo (Jak 1,17), da te je okrasil s tolikimi krepostmi in te odlikoval z odlikami tako velike popolnosti, 4da si kot vneta posnemovalka popolnega Očeta (prim. Mt 5,48) zaslužila postati tako popolna, da njegove oči ne bi videle na tebi nič nepopolnega (prim. Ps 138,16).

5To je tista popolnost, zaradi katere te bo Kralj sam pridružil sebi v nebeškem dvorcu, kjer poveličan prestoluje nad zvezdami. 6Saj si imela za nekaj malenkostnega veličino zemeljskega kraljestva in si odklonila ponudbo vladarskega snubca 7ter se v vnemi za sveto uboštvo v duhu globoke ponižnosti in najgorečnejše ljubezni napotila po stopinjah za njim (prim. 1 Pt 2,21), ki si mu bila vredna postati nevesta.

8Ker torej vem, da si bogata s krepostmi, opuščam daljše govorjenje in te nočem obremenjevati z odvečnimi besedami, 9čeprav bi se tebi ne zdelo nič odvečno, kar bi ti moglo prinesti tolažbo. 10A ker je le eno potrebno (Lk 10,42), zato te le glede tega enega srčno prosim in opozarjam zaradi ljubezni do Njega, ki si se mu darovala v sveto in prijetno daritev (prim. Rim 12,1), 11da bi se spomnila svojih sklepov in kakor druga Rahela (prim. 1 Mz 29,16) vedno imela pred očmi svoj začetek. Kar držiš, tega se drži; kar delaš, spolnjuj in ne popuščaj (prim. Vp 3,4), 12temveč z naglim hitenjem, lahkim korakom in neovirano hojo, tako da se niti prah ne bo dvigal, 13odločna, vesela in urna previdno hiti po poti v blaženost. 14Nikomur ne verjemi in ne daj se zapeljati ničemur, kar bi te hotelo oddaljiti od tega sklepa, kar bi ti bilo v spotiko na tvoji poti (prim. Rim 14,13), da ne bi Najvišjemu spolnila svojih zaobljub (Ps 49,14) s tisto popolnostjo, h kateri te je poklical Gospodov Duh.

15Da boš mogla v tem bolj zanesljivo hoditi po poti Gospodovih zapovedi (prim. Ps 118,32), se drži nasveta častitega očeta našega brata Elija, generalnega ministra, 16in mu daj prednost pred nasveti drugih ter ga imej za sebi dražjega od kakršnegakoli daru. 17Če bi te kdo drugače nagovarjal ali ti priporočal kaj drugega, kar bi oviralo tvojo popolnost in kar bi se ti zdelo nasprotno božjemu klicu, tedaj se, čeprav ga moraš spoštovati, ne ravnaj po njegovem nasvetu, 18temveč se kot uboga devica okleni ubogega Kristusa. 19Glej nanj, ki je postal zate zaničevan, in hodi za njim, tako da boš zaradi njega postala zaničevana na tem svetu. 20Na svojega Ženina, najlepšega med človeškimi sinovi (Ps 44,3), nanj, ki je zaradi tvojega odrešenja postal najnižji izmed ljudi, zaničevan, ranjen in po vsem telesu večkrat razbičan (prim. Mt 27,26), umirajoč v mukah križanja - nanj se oziraj, o njem premišljuj in na njega glej s hrepenenjem, da bi ga posnemala, o plemenita kraljica. 21Če boš z njim trpela, boš z njim kraljevala (prim. Rim 8,17); če boš z njim žalovala, se boš z njim veselila; če boš z njim umirala na križu bridkosti (prim. 2 Tim 2,11.12), boš z njim dosegla nebeška bivališča v sijaju svetih (prim. Ps 109,3). 22In tvoje ime bo zapisano v knjigi življenja (prim. Fil 4,3; Apd 3,5) ter bo postalo slavno med ljudmi.

23Zato boš vso večnost in za vse čase deležna slave nebeškega kraljestva namesto zemeljskih in krhkih časti, večnih dobrin namesto minljivih in boš živela vekomaj.

24Pozdravljena v Gospodu, tvojem Ženinu, meni predraga sestra in gospa. 25In priporočaj rada v svojih pobožnih molitvah Gospodu (prim. Apd 14,22) mene in moje sestre; veselimo se zaradi dobrot, ki jih Gospod množi v tebi s svojo milostjo. Pa zelo priporočaj tudi svojim sestram, naj molijo za nas!

## ***Tretje pismo Neži Praški***

1Svoji častitljivi gospe v Kristusu in bolj od vseh umrljivih ljudi ljubljeni sestri Neži, rodni sestri slavnega češkega kralja, toda predvsem sestri in nevesti najvišjega nebeškega Kralja (prim. Mt 12,50; 2 Kor 11.2). 2Klara, ponižna in nevredna Kristusova dekla in služabnica ubogih gospa: V začetniku zveličanja želim zveličavnega veselja (prim. Heb 2,10) in vsega, kar bi še mogla zaželeti boljšega.

3Vesele vesti o tvojem zdravju, o srečnem stanju in o uspešnem napredovanju na poti, po kateri si začela teči, da bi dosegla nebeško nagrado (prim. Flp 3,14), me navdajajo s popolnim veseljem. 4Tolikšna radost v Gospodu me napoljnuje, ker te poznam in ker sem prepričana, da čudovito poravnavaš pomanjkljivosti, ki bremenijo mene in druge sestre, ko hodimo po stopinjah ubogega in ponižnega Jezusa Kristusa.

5Zares se lahko veselim in nihče me ne more odvrniti od tolikšnega veselja, 6kajti že sem dosegla to, kar sem želela pod nebom, odkar vidim tebe, kako - podprta s čudovitim delovanjem modrosti, ki izhaja iz samega Boga - zmaguješ na način, rekla bi silen in neverjeten, nad prekanjenostjo zvitega sovražnika (prim. 1 Mz 3,1), nad ošabnostjo, ki je pogubila človeško naravo, in nad nečimrnostjo, ki zaslepi človeška srca. 7S ponižnostjo, z močno vero in trdnim uboštvom se oklepaš dragocenega zaklada, skritega na njivi sveta (prim. Mt 13,44) in človeških src, s katerim pridobimo Njega, po katerem je iz nič nastalo vse (prim. Jn 1,3); 8in - da uporabim apostolove besede - imam te za sodelavko samega Boga (prim. 1 Kor 3,9; Rim 16,3) in oporo slabotnih udov njegovega skrivnostnega telesa.

9Kdo bi mi torej mogel reči, naj se ne veselim ob tako čudovitih vzrokih za veselje? 10Zato se, predraga, tudi ti vedno veseli v Gospodu (prim. Flp 4,4). 11Naj te ne zagrne niti najmanjša senca žalosti, o predraga gospa v Kristusu, veselje angelov in venec (prim. Flp 4,1) svojih sester. 12Upri svojega duha v ogledalo večnosti, postavi svojo dušo v sijaj slave (prim. Heb 1,3), 13položi svoje srce vanj, ki je podoba božjega bistva, in po zrenju sama sebe v celoti spremeni v podobo njegovega božanstva (prim. 2 Kor 3,18). 14Tedaj boš tudi ti izkusila, kar občutijo božji prijatelji; okušala boš skrito sladkost (prim. Ps 30,20), ki jo je Bog od začetka prihranil za tiste, ki ga ljubijo (1 Kor 2,9). 15Ko si v celoti zapustila vse, kar na tem goljufivem in nemirnem svetu svoje slepe ljubitelje zapleta v mreže, z vsem svojim bitjem ljubiš tistega, ki se je vsega daroval iz ljubezni do tebe. 16Njegovo lepoto občudujeta sonce in luna, njegovi darovi so dragoceni in njih velikosti ni konca (prim. Ps 144,3). 17Govorim o Sinu Najvišjega, ki ga je rodila Devica in je po njegovem rojstvu ostala devica. 18Okleni se njegove presladke Matere, ki je rodila takega Sina, kakršnega nebesa ne morejo obseči (prim. 1 Kr 8,27; 2 Kor 2,5), 19a ga je sprejela v majhen stan svojega svetega telesa in ga nosila v svojem deviškem naročju.

20Kdo ne bi s strahom zavračal zalezovanja človekovega sovražnika, ki z bliščem minljive in goljufive slave poskuša uničiti to, kar je večje od nebes? 21Glej, že je jasno, da je duša vernega človeka, duša, ki je največ vredna od vsega ustvarjenega, po božji milosti postala večja kakor nebesa. 22Medtem ko nebesa z vsem stvarstvom ne morejo obseči Stvarnika (prim. 1 Kr 8,27; 2 Kor 2,5), pa je edinole verujoča duša Stvarnikovo prebivališče (prim. Jn 14,23) in sedež samo zaradi ljubezni, ki je hudobni nimajo. 23Resnica sama pravi: “Kdor ljubi mene, ga bo ljubil moj Oče in jaz ga bom ljubil; in prišla bova k njemu in prebivala pri njem” (Jn 14,21.23).

24Kakor je torej slavna devic Devica nosila Kristusa telesno, tako ga lahko nosiš tudi ti, 25če hodiš po njenih stopinjah (prim. 1 Pt 2,21), zlasti v njeni ponižnosti in uboštvu, in ga hočeš vedno, brez vsakega dvoma, nositi duhovno v svojem čistem in deviškem telesu. 26Obsegati moreš (prim. Mdr 1,7) tistega, ki obsega tebe in vse stvarstvo (prim. Kol 1,17); lahko imaš v trdnejši posesti tisto, kar je trajnejše kakor vse druge dobrine tega sveta. 27Kako se mnogokrat v tem pogledu goljufajo kralji in kraljice tega sveta! 28Tudi ko bi se v svoji ošabnosti dvignili prav do neba in bi se njihova glava dotikala oblakov, se bodo naposled razkrojili v nič kakor ničvredni odpadki.

29Zdaj prehajam še k odgovoru tvoji ljubezni glede tega, za kar si me prosila, naj ti pojasnim. 30Sprašuješ me, na katere praznike, ki bi jih morda - kakor domnevam - rada nekoliko bolj upoštevala glede različnosti hrane, nas je naš slavni oče sv. Frančišek še posebno opozoril, da jih obhajamo. 31V svoji preudarnosti boš nedvomno razumela, da razen slabotnih in bolnih - do katerih nas je učil in nam zapovedal imeti vso obzirnost glede kakršnekoli vrste jedil - 32nobena od nas, ki je zdrava in trdna, ne sme uživati jedi, razen postnih, tako na delavnike kakor na praznike, ampak naj se posti vsak dan, 33izvzemši nedelje in božič, ko naj jemo dvakrat dnevno. 34A tudi na četrtke ob navadnih časih je vsaki posamezni dano na voljo, to je: tista, ki se noče postiti, tega ni dolžna. 35Me pa, ki smo krepkega zdravja, se postimo vse dni razen nedelj in božiča.

36Nismo se pa dolžne postiti - tako nas je poučil blaženi Frančišek v enem svojih pisem - v vsem velikonočnem času, na Marijine praznike in na godove apostolov, razen če je ta dan petek. 37Toda, kot sem že prej povedala, me, ki smo zdrave in trdne, uživamo vedno postne jedi.

38Ker pa nimamo telesa iz brona, niti ne trdnosti, kakor je trdnost kamna (prim. Job 6,12), 39temveč smo krhke in nagnjene k raznim telesnim slabostim, 40te prosim in rotim v Gospodu, o predraga, odtegni se po modri razsodnosti neumerjeni, skoraj pretirani in nemogoči strogosti, za katero si se odločila, kakor sem zvedela, 41da bi živo s svojim življenjem poveličevala Gospoda (Iz 38,19; Sir 17,19), Gospodu izkazovala razumno češčenje (prim. Rim 12,1) in bi tvoja žrtev bila vedno začinjena s soljo modrosti (prim. 3 Mz 2,13; Kol 4,6).

42Ostani vedno zdrava v Gospodu, kakor si tudi zase želim. Sebe in svoje sestre priporočam tvojim svetim molitvam.

## ***Četrto pismo Neži Praški***

1Njej, ki je polovica moje duše in dragocena skrinja prisrčne ljubezni, slavni kraljici, nevesti Jagnjeta in večnega Kralja, gospe Neži, svoji predragi materi in med vsemi drugimi prav posebno ljubljeni hčerki. 2Klara, nevredna Kristusova služabnica in nekoristna dekla (prim. Lk 17,40) Gospodovih dekel, ki prebivajo v samostanu sv. Damijana v Assisiju. 3Pozdrav in želja, da bi pela novo pesem (Raz 14,3) v družbi ostalih svetih devic pred prestolom Boga in Jagnjeta ter spremljala Jagnje, kamorkoli gre (Raz 14,4).

4O mati in hčerka, nevesta (prim. Mt 15,50) Kralja vseh vekov, ne čudi se, če ti nisem pisala pogosto, kakor si enako želita in po čemer koprnita tvoja in moja duša. 5Nikakor ne misli, da je ogenj ljubezni do tebe postal manj goreč in manj topel v srcu tvoje matere. 6Gre za to: oviralo me je pomanjkanje odposlancev in očitne nevarnosti na cestah. 7Zdaj pa, ko pišem tvoji ljubezni, se veselim s teboj in se s teboj radujem v veselju duha (prim. 1 Tes 1,6), o Kristusova nevesta (prim. 2 Kor 11,2), 8ker si se prav kakor druga sveta devica Neža odpovedala vsem nečimrnostim tega sveta in se čudovito zaročila z brezmadežnim Jagnjetom, ki odjemlje grehe sveta (prim. 1 Pt 1,19 in Jn 1,29).

9Zares je srečna tista, ki ji je dano uživati to sveto gostijo (prim. Lk 14,15; Raz 19,9), da se z vsemi čustvi srca oklepa Njega, 10čigar lepoto nenehoma občudujejo vsi blaženi zbori nebes, 11čigar ljubezen prepaja s srečo in zrenje nanj osvežuje, 12čigar sladkost napolnjuje in spomin nanj prijazno razsvetljuje, 13ob čigar vonju vstajajo mrtvi in blaženo zrenje vanj neizrekljivo osrečuje vse prebivalce nebeškega Jeruzalema (prim. Raz 21,2.10). 14Saj je to odsvit večnega veličastva (Heb 1,3), sijaj večne luči in brezmadežno ogledalo (Mdr 7,26).

15Upiraj vsak dan svoj pogled v to ogledalo, o kraljica, nevesta Jezusa Kristusa (prim. 2 Kor 11,2), in v njem neprestano ogleduj svoj obraz. 16Tako se boš znotraj in zunaj vsa okrasila, ogrnjena in obdana z lepoto (Ps 44,10), 17ozaljšana s cvetlicami in oblačili vseh kreposti, kakor se spodobi tebi, predraga hčerka in nevesta najvišjega Kralja. 18A v tem ogledalu se zrcali blaženo uboštvo, sveta ponižnost in neizrekljiva ljubezen, kakor boš mogla z božjo milostjo zreti v celotnem ogledalu.

19Opazuj, pravim, na začetku tega ogledala uboštvo položenega v jasli in povitega v revne plenice. 20O čudovita ponižnost, o strmenje vzbujajoče uboštvo! 21Kralj angelov, Gospod nebes in zemlje (prim. Mt 11,25) je v jasli položen. 22Sredi zrcala si ogleduj ponižnost ali vsaj blaženo uboštvo, neštete napore in muke, ki jih je prestal za odrešenje človeškega rodu. 23In na koncu tega ogledala se zazri v neizrekljivo ljubezen, s katero je hotel trpeti na mučilu križa in na njem umreti najsramotnejše smrti. 24Zato je to ogledalo, nameščeno na lesu križa, mimoidoče opominjalo na tisto, kar je tukaj treba premišljevati: 25“O vi vsi, ki greste po poti mimo, pomislite in glejte, ali je katera bolečina, kakor moja bolečina” (Žal 1,12). 26Odgovorimo naj njemu, ki vabi in kliče z enim samim glasom, z enim samim duhom: Spominjal se te bom nenehno in moja duša bo medlela v meni (prim. Žal 3,20). 27Naj te torej vedno močneje razžarja ljubezen, o kraljica nebeškega Kralja; 28ko razen tega premišljuješ njegovo neizrekljivo milino, bogastvo in večne časti, 29in ko vzdihuješ v hrepenenju in ljubezni svojega srca, tedaj kliči:

30Vleci me za seboj (Vp 1,4)!  
Tekli bomo za vonjem tvojih mazil (prim. Vp 1,3),  
nebeški ženin!  
31Tekla bom, ne da bi se kdaj utrudila,  
dokler me ne popelješ v svoj vinski hram (Vp 2,4),  
32dokler ne bo tvoja levica pod mojo glavo  
in me bo tvoja desnica osrečujoče objela (Vp 2,6)  
ter me boš poljubil s presrečnim poljubom svojih ust (Vp 1,1).

33Ko boš to premišljevala, se spominjaj mene, svoje uboge matere. 34Prepričana, da sem drag spomin na tebe neizbrisano zapisala na plošče svojega srca (prim. Prg 3,3; 2 Kor 3,3), saj si mi dražja kakor vse druge.

35Kaj bi ti še rekla? Naj molči v ljubezni do tebe jezik iz mesa; in govori naj jezik duha. 36Ker torej moj telesni jezik, o blagoslovljena hčerka, nikakor ne more polneje izraziti ljubezni, ki jo imam do tebe, pove pač to, kar sem ti izrazila polovično. 37Prosim te, da te moje izraze sprejemaš dobrohotno in vdano ter vidiš v njih vsaj materinsko naklonjenost, ki me vsak dan napolnjuje z žarom ljubezni do tebe in tvojih hčera. Le-tem zelo priporočam sebe in svoje hčere v Kristusu. 38Te moje hčere pa, posebno še premodra devica Neža, moja sestra, se tebi in tvojim hčerkam, kolikor le morejo, priporočajo v Gospodu.

39Zbogom, predraga hči, ti in tvoje hčerke, dokler ne bomo dospele do prestola slave velikega Boga (prim. Tit 2,13). In molite za nas.

40Priporočam končno, kolikor morem, tvoji ljubezni oba prinašalca tega pisma, naša predraga brata, brata Amata, ljubega Bogu in ljudem (Sir 45,1), in brata Bonagura. Amen.